Kjære alle saman

Med tanke på hendingane 22. juli valde vi å opne programmet med å la Brit Bildøen lese Olav H. Hauges dikt *Tunn is*. Hendingane har skaka oss og vil prege oss alle i lang tid framover. Det er viktig å prøve å forstå korleis slike ting kan skje, og det er viktig å synleggjere verdiar og haldningar som kan motverke at det skal kunne skje igjen. Derfor er vi i gang med fleire bokprosjekt knytte til dette, som vil bli til utgjevingar etter kvart.

\*

No er det ei stor glede for meg å ønskje dykk velkomne til haustlanseringa av Det Norske Samlagets nye bøker i 2011.

Lista i år er på mange måtar prega av kvinner, både når det gjeld forfattarar og tema. Forlagssjefen for Samlaget Litteratur vil komme tilbake til dette når ho presenterer lista. Når det er sagt, er det sjølvsagt òg mange spennande mannlege forfattarar som kjem med bøker i år, og vi har heile sju debutantar, fire som skriv for vaksne og tre som skriv for barn og unge. I fjor hadde vi òg mange debutantar, 11 i talet, så vi kan verkeleg seie at Samlaget er inne i ein fase der vi byggjer opp ein ny generasjon forfattarar for framtida.

Vi håper 2011 skal bli eit godt bokår, for Samlaget, og for bokbransjen. Korleis det faktisk vil gå, får vi svaret på utover hausten. Men, eg vil gjerne få peike på at det alt har skjedd ting i år som er veldig positive. I mai blei det nemleg bestemt at Jon Fosse, som har vore Samlagsforfattar sidan 1983, skulle tildelast Grotten som æresbolig etter Arne Nordheim. Vi er umåteleg stolte av Fosse, som er ein av Noregs største diktarar. Skodespela hans blir sette opp på scener over heile verda, og han har ei rekkje gode bøker i alle sjangrar bak seg – og fleire vil komme.

Det er svært viktig for eit forlag som Samlaget å ha ein så profilert forfattar som Jon Fosse. Han er synleg og blir sett opp til, og verkar på den måten som ein stor inspirator for andre og nye nynorskforfattarar.

Bokbransjen er i endring om dagen. Det skjer mykje, ikkje minst på den digitale sida av forleggjarverksemda. 2011 blei året då e-bøker blei lansert i noka breidd å snakke om i Noreg. Lanseringa har fått ein tung start med svært beskjedent sal. Lesarane opplever at det er vanskeleg å kjøpe bøkene, og vi slit framleis med at Staten legg moms på dei digitale bøkene, i motsetnad til trykte bøker som jo er fritekne for slik avgift. I oppstarten eksisterte det heller ikkje avtaler mellom forfattarane og forleggjarane når det galdt digitale utgåver av nye bøker, så det første sleppet med e-bøker inneheldt berre det vi kallar backlist, altså bøker som har vore utgjevne tidlegare på papir. No er det endeleg kome på plass ei avtale, og i løpet av hausten vil mange nye bøker kome ut både i trykt og digital form. Det skal bli spennande å sjå på kva måte dette påverkar salet av e-bøker.

Det har vore diskusjon om i kva kanalar e-bøker bør seljast. For oss i Samlaget er det viktigast å få litteraturen ut til lesarane våre, og difor har vi valt å selje titlane våre gjennom alle kanalar som er tilgjengelege, så lenge vi får levelege vilkår.

Vi opplever at det er sterkt fokus på dei rammevilkåra som blir lagde til grunn for utgjeving av bøker med høg kvalitet og stor breidd i Noreg. Som kjent har Kulturdepartementet bestilt ei utgreiing om bokbransjen som skal liggje føre før året er omme, og her skal det greiast ut om effekten av ulike litteratur- og språkpolitiske verkemiddel. Eit av måla med denne utgreiinga er å vurdere om det er føremålstenleg å innføre ei boklov, slik dei har i mange andre land i Europa, til dømes i Tyskland og Frankrike. Det kan vere argument både for og imot ei boklov. Men, dersom ei boklov både kan sikre eit føreseieleg system med fastpris på bøker, tilgjengelegheit i alle landets bokhandlar og motverke eventuelle negative effektar av vertikal integrasjon, trur eg det kan vere eit svært godt alternativ til dagens bokavtale. Dette vil vere bra for nynorsk litteratur, og for all annan litteratur som er med på utgjere den breidda i bokutgjevingar som er så viktig for lesarane i Noreg.

Tilbake til Samlaget. Det er no klart kven som skal vere den nye direktøren for forlaget, nemleg Edmund Austigard. Han kjem frå Bokdatabasen og har ein bakgrunn og kompetanse som vil vere svært nyttig for Samlaget i den perioden vi no går inn i. Eg tenkjer særleg på at han har jobba mykje med digitale problemstillingar, samstundes som han er skjønnlitterær forfattar og dermed kjenner forleggjariet frå forfattaranes side. Vi gler oss til å få Austigard på plass og starte samarbeidet med han.

Eg vil òg nemne at arbeidet med å tilsetje ny forlagssjef for Samlaget Litteratur, etter Margit Walsø, er godt i gang. Inntil den nye personen er på plass er Anne Liv Tresselt, som til vanleg er sals- og marknadssjef, konstituert i stillinga.

Men, det sentrale, det som er viktigast, det som alt eigentleg dreier seg om, det er jo bøkene – så då er det på høg tid å overlate ordet til forlagssjef Anne Liv Tresselt, som vil presentere lista for i år: